Jakob Axel Nielsen (KF), 2006-05-09:
Det er egentlig hr. Tom Behnke, der er ordfører, og på hans vegne skal jeg meddele følgende – men jeg skal også indrømme, at jeg kender debatten, så til hr. Thomas Adelskov og andre kan jeg sige, at de skal være velkomne til at tage ordet bagefter: Det Konservative Folkeparti kan ikke støtte det her beslutningsforslag, og det kommer nok heller ikke som nogen overraskelse.
Vi har talt om det før, vi har haft adskillige møder i udvalget, og vi har også talt om loftet over kontanthjælp i generelle vendinger her i salen under tidligere forespørgselsdebatter.
Lad mig i den anledning slå fuldstændig fast, hvad jeg også har sagt fra denne talerstol tidligere i forbindelse med loftet over kontanthjælp: Det Konservative Folkeparti har den holdning, at det altid skal kunne betale sig at arbejde.
Vi må ikke indrette love og regler på en sådan måde, at man bliver fanget i passiv forsørgelse.
Samtidig har vi dog også været opmærksomme på, at der kan være grupper, f.eks. unge sindslidende, der ikke umiddelbart kan komme ind på arbejdsmarkedet eller i uddannelse, men løsningen her er ikke bare at forhøje den passive forsørgelse.
Løsningen er derimod, at vi sikrer, at de får nogle helt særlige tilbud og nogle særlige hjælpeforanstaltninger, så de kan få skabt samme mulighed som andre mennesker.
Og det har været med stor tilfredshed, vi har set, at regeringen har taget den opgave meget alvorligt, og efterfølgende kom regeringen med en række forslag til, hvordan det kan gøres nemmere for denne gruppe at komme ud på arbejdsmarkedet og dermed ud af kontanthjælpssystemet.
Jeg vil godt i denne forbindelse understrege – og ja, det er sådan ligesom også for at foregribe nogle af de spørgsmål, som jeg kan forvente, især fra hr. Thomas Adelskov – at det er sket helt i overensstemmelse med De Konservatives ønsker og helt i overensstemmelse med de vilkår, som statsministeren satte op eller nævnte på sit pressemøde: inden for de nuværende lovgivningsrammer.
Det tilføjer jeg med en særlig vægt, fordi jeg på et udvalgsmøde forstod, at dette ikke helt var forstået af hr. Thomas Adelskov.
I stedet for at fastholde de unge sindslidende på kontanthjælp er regeringen kommet med en række forslag til, hvordan unge kan komme ud af kontanthjælpssystemet.
Der er forslag til, hvordan man hurtigere får samlet op på de unge og sikrer, at der sker noget, allerede inden de unge kommer på kontanthjælp, eller straks efter at de er kommet på kontanthjælp.
Der er forslag til bedre indretning af arbejdspladser og forslag til, hvordan arbejdspladserne kan blive bedre til at tage imod disse unge.
Der er forslag om en vikarordning, så virksomheden ikke mangler en medarbejder, hvis den sindslidende skulle få det dårligt og i en periode være væk fra arbejdet.
Der er forslag til, at der bliver taget særlig hånd om den unge i de første svære dage, hvor han skal prøve at komme på den nye arbejdsplads, og hvor en hjælper bogstavelig talt kan holde den unge i hånden, hvis det er det, der skal til – jeg tænker her på mentorordningen.
Der er også forslag til, at man kan starte langsomt op og gradvis øge antallet af ugentlige arbejdstimer.
I det hele taget er der en række gode forslag, som hjælper de unge ud af kontanthjælpssystemet og ud på arbejdsmarkedet og dermed væk fra den særlige ungeydelse.
Samtidig med alle disse tiltag skal den unge sindslidende naturligvis også have den rigtige behandling for sin lidelse.
Der er altså tale om en løsning, hvor man både giver behandling og samtidig også hjælp til at komme ud på arbejdsmarkedet.
Som jeg allerede har gjort klart, kan vi Konservative ikke støtte det her forslag, som udelukkende handler om at give, at der skal tildeles et tillæg.